Rata anuală a inflaţiei, care măsoară evoluţia preţurilor de consum în ultimul an, a urcat în luna noiembrie la 3,23%, cel mai înalt nivel din august 2013, când a fost 3,67%, în condiţiile în care ouăle s-a scumpit cu 29,2% în noiembrie faţă de octombrie, potrivit datelor publicate marţi de Institutul Naţional de Statistică (INS).

Foto: Inquam Photos / Octav Ganea

În luna octombrie, rata anuală a inflaţiei a fost de 2,63%, în creştere faţă de septembrie, când a fost 1,77%.

Datele INS arată că preţurile de consum au crescut în noiembrie, în medie, cu 0,66% comparativ cu luna octombrie.

Mărfurile alimentare s-au scumpit cu 0,57%, în medie, faţă de luna octombrie, preţurile mărfurilor nealimentare au urcat cu 0,86%, iar preţurile serviciilor au crescut cu 0,33%.

Comparativ cu noiembrie 2016, preţurile alimentelor au crescut în noiembrie 2017 cu 3,88%, mărfurile nealimentare s-au scumpit cu 4,12%, iar preţurile serviciilor au crescut cu 0,1%.

Faţă de luna octombrie 2017, cele mai mari creşteri de preţuri s-au înregistrat, în noiembrie 2017, la ouă (29,2%), unt (6,92%) şi combustibili (2,78%).

La finalul anului 2016, rata anuală a inflaţiei a fost de -0,5%, fiind al doilea an la rând în care rata anuală a inflaţiei a înregistrat valori negative.

În ultima prognoză, publicată în noiembrie, Banca Naţională a României (BNR) estimează că rata anuală a inflaţiei va ajunge la 2,7% la finalul acestui an, în intervalul ţintit de banca centrală, de 2,5%, plus/minus 1% (1,5%-3,5%).

Sursa: News.ro